**Otvoritveni nagovor predsednika Državnega sveta Mitje Bervarja na posvetu o javnem naročanju in koncesijah**

(Državni svet, 20. februar 2015)

Spoštovana predsedujoča – državna svetnica mag. Marija Lah, predsednica Komisije Državnega sveta za gospodarstvo, obrt, turizem in finance, spoštovana gospa Milena Basta Trtnik, direktorica podjetja Bonorum d.o.o., cenjeni gostje.

Spoštovani udeleženke in udeleženci današnjega posveta, najprej vas lepo pozdravljam v svojem in v imenu Državnega sveta RS – drugega doma našega parlamenta. Še posebej naj v naši sredi pozdravim gospoda dr. Manfreda Kraffa, namestnika direktorja generalnega direktorata za proračun Evropske komisije. Prav tako pozdravljam dr. Igorja Šoltesa, evropskega poslanca in podpredsednika Odbora za proračunski nadzor Evropskega parlamenta.

Prisrčen pozdrav tudi ostalim visokim gostom in uglednim referentom, ki ste se odzvali vabilu in nam boste danes predstavili problematiko javnih naročil v luči novih evropskih priporočil in direktiv ter zainteresirani politični, strokovni in civilni javnosti Lep pozdrav tudi vsem prisotnim medijem.

Evropski parlament je pred dobrim letom potrdil nova pravila o javnih naročilih in koncesijah v EU s ciljem, da bi z njimi zagotovili stroškovno večjo učinkovitost javnih organov pri kupovanju ali najemanju del, blaga in storitev. Države članice, tudi Slovenija, moramo vnesti ta pravila v nacionalno zakonodajo do 18. aprila 2016.

Novost pri tokratni implementaciji je vzpostavitev skupnih standardov glede podeljevanja koncesij v EU. Enotna ureditev področja koncesij na načelni ravni obeta manj korupcijskih dogovarjanj in netransparentnih postopkov. Vsemu temu smo bili velikokrat priča v preteklosti, saj je podeljevanje koncesij potekalo po različnih pravnih poteh vsake od držav članic EU.

Direktiva med drugim tudi obeta, da bodo lahko podjetja bistveno lažje sodelovala na javnih razpisih, prav tako naj bi se zanje občutno zmanjšale administrativne ovire.

Pravilno urejeno področje javnih naročil je zagotovo lahko močan generator rasti nacionalnega gospodarstva. Vemo, da javni organi za naročanje različnih del, blaga in storitev v Evropi povprečno porabijo skoraj 19 % BDP. Ponovno lahko ugotovimo, da je prav na področju javnih naročil mogoče še vedno najti določene prihranke, kar je v času finančne krize in javnofinančnih težav posebnega pomena.

Državni svet je septembra 2013 že organiziral posvet o problematiki zakonodaje na področju javnih naročil. Pri organizaciji posveta smo izhajali iz podmene, da je v Sloveniji na področju javnih naročil treba zagotoviti okolje konkurenčnosti in preprečiti diskriminacijo ponudnikov, ter doseči večjo transparentnost poslovanja naročnikov pri stopanju v premoženjsko-pravna razmerja.

Vse to bi posledično lahko vodilo v bolj racionalno porabo javnih sredstev. **Zavedati se namreč moramo, da se** prek javnih naročil v Republiki Sloveniji porabi skoraj polovica državnega proračuna, to je več kot 4 milijarde evrov. Na posvetu smo opozorili, da je na področju javnega naročanja prisotna korupcija v različnih pojavnih oblikah ne glede na to, ali gre za gradbeni sektor, za zdravstveni sektor, za storitvene dejavnosti ali naročanje blaga.

Javno naročanje bi, ne samo v zakonu, ampak tudi v praksi, moralo biti pregleden postopek, ki bi temeljil na strokovnosti, redu in pravičnosti. Zagotovljena bi morala biti enakopravnost in konkurenca med ponudniki - tako med velikimi kot malimi podjetji.

Nova evropska pravila, ki jih bomo v prihodnjih mesecih vnesli v nacionalno zakonodajo, obetajo pozitiven korak v smeri večje preglednosti in poštene konkurence, tako da bo javni denar lahko tudi bistveno učinkoviteje porabljen.

Spoštovani,

v Državnem svetu menimo, da je vključevanje strokovne javnosti in poznavalcev prakse javnega naročanja ter soočanje vseh strani, ki sodelujejo v procesu javnega naročanja, eden od pogojev za oblikovanje kvalitetnih zakonskih rešitev.

Implementacija tako obsežnih in pomembnih direktiv, kot jih v nacionalno zakonodajo prinašajo nova pravila o javnih naročilih in koncesijah, terja celosten pristop in predhodno obravnavo več vidikov in možnih zapletov pri sami izvedbi zakonodaje. Namen današnjega posveta je predstaviti usmeritve direktive kakor tudi potrebe uporabnikov zakonodaje s področja javnega naročanja in koncesij v Republiki Sloveniji.

V tej luči pričakujem kvalitetno razpravo in vas že uvodoma vabim k sodelovanju.

Hvala za besedo.